ใช้‘เงินติดล้อ’บุกเออีซี
ยุทธศาสตร์5ปีแบงก์กรุงศรีฯผนึกเครือข่ายจีอีเข้าไปลงทุน
25 เม.ย. 2555

ยุทธศาสตร์5ปีแบงก์กรุงศรีฯผนึกเครือข่ายจีอีเข้าไปลงทุน
“กรุงศรีฯ” ร่างแผน 5 ปี กางปีกลงทุนในอาเซียนรับเออีซี เผยเตรียมดัน “ศรีสวัสดิ์ เงินติดล้อ” บุกตลาดประเทศเพื่อนบ้าน 
นายวีระพันธุ์ ทีปสุวรรณ ประธานกรรมการ ธนาคารกรุงศรี อยุธยา เปิดเผยว่า ขณะนี้ธนาคารอยู่ระหว่างร่างแผนธุรกิจในระยะ 5 ปีข้างหน้า ซึ่งหนึ่งในนั้นรวมถึงการ ออกไปลงทุนในกลุ่มประเทศอาเซียน เพื่อรองรับการเปิดประชาคมเศรษฐกิจ อาเซียน (เออีซี) ด้วย ทั้งนี้ธนาคารกำลังมองหาโอกาสทางธุรกิจในประเทศเพื่อนบ้านเพิ่มเติม จากปัจจุบันที่มีสาขาอยู่ในประเทศลาวแล้ว 2 แห่ง และเครือข่ายของกลุ่มจีอี ซึ่งเป็นผู้ถือหุ้นใหญ่ในสิงคโปร์ 
ทั้งนี้ เบื้องต้นธนาคารอาจใช้ธุรกิจที่เข้าถึงลูกค้ารายย่อยได้ง่าย และเป็นธุรกิจที่ธนาคารมีความชำนาญอย่าง “ศรีสวัสดิ์ เงินติดล้อ” เข้าไปทำตลาด โดยคาดว่าจะมีแผนที่ชัดเจนออกมาภายในเดือน พ.ค.นี้
“เรากำลังด้อมๆ มองๆ หาโอกาสรอบประเทศไทย แต่เราจะไปอย่างระมัดระวัง เพราะถ้าล้มเหลวเรื่องนี้จะส่งผลกระทบต่อการระดมทุนของธนาคาร ที่ในระยะต่อไปจะยืนอยู่ด้วยความน่าเชื่อถือของตัวเอง หลังจากรับลดการคุ้มครองเงินฝากเหลือ 1 ล้านบาท ในปีนี้” นายวีระพันธุ์ กล่าว
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารอยู่ระหว่างพิจารณาปรับเป้าหมายสินเชื่อในปีนี้เพิ่มขึ้นจาก 11% หลังจากผลการดำเนินงานในไตรมาสแรกออกมาดีเกินคาด โดยธนาคารมีสินเชื่อเติบโตขึ้นถึง 3.5% เมื่อเทียบกับช่วงเดียวกันของปีก่อน โดยเป็นผลมาจากการฟื้นตัวหลังน้ำท่วมที่รวดเร็ว ประกอบกับการใช้จ่ายของภาครัฐและเอกชนในอัตราสูง 
ขณะที่สัดส่วนของหนี้เสียก็มาลดลงอย่างมีนัยสำคัญจาก 4.9% ในไตรมาสก่อนมาอยู่ที่ 3.6% และคาดว่าในไตรมาส 2 จะลดลงต่อเนื่องอีก เนื่องจากธนาคารจะมีการขายหนี้เสียจำนวน 3,000 ล้านบาท ออกไปเพิ่ม
อย่างไรก็ตาม ในไตรมาสที่ผ่านมาส่วนต่างดอกเบี้ยสุทธิของธนาคารมีการปรับตัวลดลงจาก 4.5% มาอยู่ที่ 4.24% ซึ่งเป็นผลมาจาก 3 ปัจจัย คือ การควบรวมธุรกิจราย ย่อยกับธนาคารเอชเอสบีซี ผลกระทบจากน้ำท่วมและการบันทึกค่าใช้จ่ายในส่วนของค่าธรรมเนียมเงินฝากตามเกณฑ์ใหม่ที่ 0.47%
สำหรับบริษัท ซีเอฟจี เซอร์วิส หรือ “ศรีสวัสดิ์ เงินติดล้อ” ในปี 2554 ที่ผ่านมามีอัตราการเติบโตถึง 45% คิดเป็นยอดสินเชื่ออยู่ที่ประมาณ 4,500 ล้านบาท ในปี 2555 นี้ บริษัทตั้งเป้าหมายอัตราการเติบโตไม่ต่ำกว่า 30% หรือคิดเป็นยอดสินเชื่ออยู่ที่ 6,000 ล้านบาท และคาดว่าจะมีจำนวนยอดลูกค้าเพิ่มเป็น 1.5 แสนราย 
สัดส่วนของลูกค้าศรีสวัสดิ์ในปัจจุบัน 70% เป็นรถจักรยานยนต์ ส่วนที่เหลืออีก 30% เป็นลูกค้าประเภทรถยนต์ และรถเพื่อการพาณิชย์ เช่น รถบรรทุก รถบัส และรถแทรกเตอร์ ขณะนี้บริษัทมีการขยายช่องทางการขาย รวมถึงการเปิดสาขาให้ครอบคลุมพื้นที่เพิ่มมากขึ้นอีก 40 สาขา ภายในปีนี้
ทั้งนี้ คอนเซปต์หลักในการทำธุรกิจของศรีสวัสดิ์ เงินติดล้อ คือ จะเป็นขวัญใจรากหญ้า ลูกค้านอกระบบที่มีอยู่มากกว่า 1820 ล้านคน ให้สามารถเข้าถึงบริการทางการเงินขั้นพื้นฐานของประเทศได้